# Obsah / Oprávnenosť výdavkov

[Obsah / Oprávnenosť výdavkov 1](#_Toc466887594)

[1. Všeobecné kritériá oprávnenosti financovania 2](#_Toc466887595)

[1.1 Vecná oprávnenosť financovania 2](#_Toc466887596)

[1.2 Dĺžka trvania oprávnenosti financovania 2](#_Toc466887597)

[1.3 Programová oblasť 2](#_Toc466887598)

[1.4 Financovanie/subvencie z národných alebo regionálnych platobných miest (základné financovanie z verejných zdrojov) 3](#_Toc466887599)

[1.5 Relevantnosť výdavkov pre projekt a finančné predpisy 4](#_Toc466887600)

[2. OPRÁVNENOSŤ FINANCOVANIA VÝDAVKOV podľa rozpočtových kapitol 4](#_Toc466887601)

[2.1 Štruktúra rozpočtu 4](#_Toc466887602)

[2.1.1 Rozpočtová kapitola 1. Príprava projekt 5](#_Toc466887603)

[2.1.2 Rozpočtová kapitola 2. Personálne výdavky 5](#_Toc466887604)

[2.1.3 Rozpočtová kapitola 3. Cestovné výdavky a výdavky na ubytovanie 9](#_Toc466887605)

[2.1.4 Rozpočtová kapitola 4. Výdavky na expertízu a iné externé výdavky 11](#_Toc466887606)

[2.1.5 Rozpočtová kapitola 5. Výdavky na vybavenie 12](#_Toc466887607)

[2.1.6 Rozpočtová kapitola 6. Investície 13](#_Toc466887608)

[2.1.7 Rozpočtová kapitola 6a. Malé projekty 16](#_Toc466887609)

[2.1.8 Rozpočtová kapitola 7. Kancelárske, administratívne a iné nepriame výdavky 16](#_Toc466887610)

[3. Pravidlá oprávnenosti pre ŠPECIFICKÉ skupiny výdavkov 17](#_Toc466887611)

[3.1 Finančný prenájom a operatívny nájom (leasing) 17](#_Toc466887612)

[3.2 Odpisy 18](#_Toc466887613)

[3.3 Vecné príspevky 19](#_Toc466887614)

[3.4 Daň z pridanej hodnoty a iné dane 19](#_Toc466887615)

[4. NEOPRÁVNENÉ VÝDAVKY 20](#_Toc466887616)

[5. Príjmy 21](#_Toc466887617)

[5.1 Definícia čistého príjmu: 22](#_Toc466887618)

[5.2 Projekty vytvárajúce čistý príjem iba počas realizácie projektu 22](#_Toc466887619)

[5.2.1 Celkové oprávnené výdavky projektu do 50.000 EUR 22](#_Toc466887620)

[5.2.2 Celkové oprávnené výdavky projektu nad 50.000 EUR 22](#_Toc466887621)

[5.3 Projekty vytvárajúce čistý príjem po ukončení realizácie projektu 23](#_Toc466887622)

[5.3.1 Projekty s celkovými oprávnenými výdavkami do 1 mil. EUR 23](#_Toc466887623)

[5.3.2 Projekty s celkovými oprávnenými výdavkami nad 1 mil. EUR 23](#_Toc466887624)

[5.4 Zohľadnenie ďalších príjmov 23](#_Toc466887625)

# Všeobecné kritériá oprávnenosti financovania

## 

## Vecná oprávnenosť financovania

Na financovanie je oprávnený každý výdavok, ktorý je v súlade s právnym rámcom uvedeným v prílohe č. 1 tohto dokumentu, je v súlade s programom, podmienkami podpory uvedenými v Zmluve o poskytnutí nenávratného finančného príspevku/Rozhodnutím o poskytnutí dotácie zo štátneho rozpočtu (v prípade žiadateľa/prijímateľa z ČR) a spĺňa ďalšie kritériá schválené Spoločným monitorovacím výborom programu Interreg V-A SK-CZ (ďalej aj SMV).

## Dĺžka trvania oprávnenosti financovania

Program a všeobecná doba oprávnenosti financovania výdavkov začínajú najskôr 1.1.2014   
a končia 31.12.2023.

Výdavky sú oprávnené na financovanie, ak sa vzťahujú na náklady, ktoré vznikli v rámci realizácie projektu, ktorý bol schválený SMV. Náklady vzniknuté v priebehu dĺžky trvania oprávnenosti financovania zakotvenej v Zmluve o poskytnutí NFP musia byť reálne a konečný prijímateľ ich musí aj skutočne zaplatiť, okrem ďalej uvedených výnimiek.

Výdavky na prípravu projektu

Výdavky na prípravu projektu sú oprávnené od 1.1.2014 do dátumu odoslania žiadosti o NFP (viď kapitola 2.1.1. tohto dokumentu).

Výdavky na realizáciu projektu

Výdavky na realizáciu projektu sú oprávnené nasledujúci deň po dni predloženia žiadosti na STS/Infobod.

Konečný termín oprávnenosti výdavkov je daný termínom ukončenia realizácie projektu uvedeným v Zmluve o poskytnutí NFP, t.j. dátum poskytnutia plnení a dátum zdaniteľného plnenia resp. dátum vystavenia faktúry musí nastať najneskôr v termíne ukončení realizácie projektu.

Najneskorší termín zaplatenia výdavkov (finančného ukončenia projektu), ktoré vznikli počas trvania doby oprávnenosti na financovanie je 60 dní po fyzickom ukončení projektu (t.j. ukončení realizácie všetkých aktivít projektu za daného partnera).

Termín ukončenia realizácie projektu musí byť u všetkých projektov najneskôr 30.9.2023.

Vyššie uvedené rozlíšenie financovania sa netýka projektov technickej pomoci v prípade schválenia takýchto projektov SMV. Projekty technickej pomoci musia byť ukončené do 31.12.2023 s podmienkou úhrady všetkých výdavkov do tohto termínu.

V programe nie možné financovať už ukončené projekty, t.j. posledná aktivita projektu nesmie byť ukončená pred zasadnutím SMV, na ktorom bude projekt prerokovaný, resp. schválený.

## Programová oblasť

Vo všeobecnosti sa projektové výdavky vynakladajú v rámci definovanej programovej oblasti oprávnenej na financovanie. Oblasti, na ktoré sa program vzťahuje sú v Slovenskej republike Trnavský samosprávny kraj, Trenčiansky samosprávny kraj a Žilinský samosprávny kraj a v Českej republike Juhomoravský kraj, Zlínsky kraj a Moravsko-sliezsky kraj.

Výdavky mimo programovej oblasti sú oprávnené na financovanie len v prípade, ak sú nutné na dosahovanie cieľov programu a sú schválené SMV.

Program umožňuje aj realizáciu aktivít v súlade s článkom 20, bod 2 nariadenia (EÚ) č. 1299/2013, mimo oprávnenej programovej oblasti na území Únie za predpokladu, že:

* predmetné aktivity boli uvedené v projektovej žiadosti ako aktivity realizované mimo programového územia a boli schválené monitorovacím výborom;
* majú prínos pre programové územie;
* na úrovni programu neprekročia súhrnnú výšku týchto výdajov a to 20 % celkového príspevku z EFRR na program;
* na úrovni programu je zabezpečené overenie výdavkov podľa čl. 125 ods. 4 písm. a) nariadenia (EU) č. 1303/2013 a audit.

Prijímateľ je povinný pri deklarovaní výdavkov označiť výdavky, ktoré boli vynaložené na aktivity mimo programové územie.

Z hľadiska miestnej oprávnenosti platia pri zaraďovaní výdavkov do rozpočtu nasledujúce pravidlá, ktoré sú závislé od sídla účtovnej jednotky partnera:

* U partnerov so sídlom mimo oprávneného územia sú všetky výdavky partnera považované za výdavky vynaložené mimo oprávneného územia bez ohľadu na to, kde partner fyzicky aktivity vykonával (v oprávnenom území či mimo oprávneného územia).
* U partnerov so sídlom v oprávnenom území sú všetky výdavky partnera považované za výdavky vynaložené v oprávnenom území bez ohľadu na to, kde tento partner fyzicky aktivity vykonával (v oprávnenom území či mimo oprávneného územia).
* V prípade partnerov, u ktorých je sídlo organizačnej zložky zodpovednej za realizáciu aktivít projektu odlišné od sídla partnera sa výdavky organizačnej zložky zodpovednej za realizáciu aktivít projektu zaradia medzi výdavky vynaložené v oprávnenom území alebo mimo oprávneného územia v závislosti od sídla účtovnej jednotky, ktorá bude dané výdavky realizovať.

V prípade technickej pomoci a projektov, ktoré sa týkajú propagačných činností a budovania kapacít, sa podmienky týkajúce sa oprávnenosti výdavkov mimo programové územie obmedzujú na prínos pre programové územie a zabezpečenie kontroly a auditu týchto výdavkov.

V prípade projektov technickej pomoci sa navyše cesty realizované mimo programové územie nemusia dopredu plánovať a uvádzať v projektovej žiadosti.

Bližšie informácie sú uvedené v konkrétnej výzve na predkladanie žiadostí o NFP.

## Financovanie/subvencie z národných alebo regionálnych platobných miest (základné financovanie z verejných zdrojov)

Financovanie alebo subvencie z národných alebo regionálnych platobných miest, ktoré nemajú žiadny priamy súvis s projektom a jeho schválenými aktivitami, nemajú žiaden vplyv na sumu certifikovaných výdavkov oprávnených na financovanie.

Projekt, alebo jeho časť môže byť predmetom financovania aj z iných zdrojov, ako zdrojov poskytovaných v rámci tohto programu za podmienky, že súčet všetkých zdrojov na financovanie výdavkov z verejných zdrojov nepresiahne 100% hodnoty výdavkov tohto projektu, alebo jeho časti, za predpokladu dodržania podmienok uvedených v kapitole 4.1 *Manuálu prípravy a implementácie projektu/časť pre žiadateľa.*

## Relevantnosť výdavkov pre projekt a finančné predpisy

Každý výdavok musí byť vynaložený v jasnej súvislosti s projektom a musí byť nevyhnutný na úspešnú realizáciu projektu. Musí tiež zodpovedať zásadám riadneho finančného hospodárenia, t. j. zásadám hospodárnosti, efektívnosti, účinnosti a účelnosti, pričom:

* *hospodárnosťou* sa rozumie použitie verejných prostriedkov k zaisteniu stanovených úloh s čo najnižším vynaložením týchto prostriedkov pri dodržaní odpovedajúcej kvality plnených úloh,
* *efektívnosťou* sa rozumie dosiahnutie najvyššieho možného rozsahu, kvality a prínosu plnených úloh v porovnaní s objemom vynaložených prostriedkov,
* *účinnosťou* sa rozumie využitie verejných prostriedkov k zaisteniu optimálnej miery dosiahnutia cieľov pri stanovenom plnení,
* *účelnosťou* sa rozumie vzťah medzi určeným účelom použitia verejných financií a skutočným účelom ich použitia. Na úrovni projektu sa účelnosťou rozumie priama väzba na projekt a nevyhnutnosť pre realizáciu projektu.

Všetky výdavky možno považovať za oprávnené na financovanie len vtedy, ak boli aj v skutočnosti vynaložené - zásada skutočných výdavkov. Výnimkou sú len tie prípady, pri ktorých sa zúčtovávajú paušálne sumy a odpisy.

Pri výdavkoch, ktoré sa nedajú výlučne priradiť jednému projektu je z nich oprávnená na financovanie len taká časť, ktorá zodpovedá pomernému využitiu v rámci projektu. Túto informáciu je potrebné spolu so spôsobom výpočtu priložiť k projektovej žiadosti, ktorú musí schváliť SMV. Ak by táto informácia nebola ešte v čase schvaľovania projektu známa, potom musí proporčné využitie prostriedkov schváliť riadiaci orgán. Aj v tomto prípade je však potrebné riadne odôvodniť príslušný využívaný podiel výdavkov = doložiť metódu výpočtu.

Všetky výdavky musia byť jednoznačne zaznamenané v účtovnom systéme prijímateľa (napr. nákladové miesto, kód, stredisko). Projektoví partneri si nesmú vzájomne za účelom realizácie jednotlivých projektových aktivít prideľovať zákazky pomocou externého výberu realizátora zákazky.

V neposlednom rade musia byť všetky výdavky certifikované národným kontrolným miestom autorizovaným v rámci riadiaceho a kontrolného systému programu (ďalej „národný kontrolór“). Národný kontrolór má právo v prípade, aj čiastočného, nedodržania pravidiel oprávnenosti financovania výdavkov krátiť výdavky predložené na certifikovanie.

# OPRÁVNENOSŤ FINANCOVANIA VÝDAVKOV podľa rozpočtových kapitol

## Štruktúra rozpočtu

Rozpočet sa člení svojou štruktúrou na dve časti, z ktorých jedna obsahuje všetky priame výdavky projektu a druhá časť všetky nepriame výdavky projektu.

* **Priame výdavky** – sú výdavky, ktoré priamo súvisia s realizáciou aktivít projektu, potrebných na uskutočnenie cieľov projektu. Sú zahrnuté v rozpočtových kapitolách 1. až 6.
* **Nepriame výdavky** – sú výdavky, ktoré vznikli pri realizácii projektu, či v jej dôsledku, ale s cieľmi projektu súvisia nepriamo, alebo ich nie je možné jasne pričleniť do rozpočtových kapitol priamych výdavkov. Sú zahrnuté v rozpočtovej kapitole 7.

**Rozpočtové kapitoly sú nasledovné:**

1. Príprava projektov
2. Personálne výdavky
3. Cestovné výdavky a výdavky na ubytovanie Priame výdavky
4. Výdavky na expertízu a iné externé služby
5. Výdavky na vybavenie
6. Investície

6a. Malé projekty (Iba pre správcov Fondu malých projektov)

1. Kancelárske, administratívne a iné nepriame výdavky Nepriame výdavky

### Rozpočtová kapitola 1. Príprava projektu

Výdavky v tejto rozpočtovej kapitole môžu byť iba výdavky, ktoré boli vynaložené v súvislosti s prípravou projektu (žiadosti o NFP) a pred jeho odoslaním na STS/Infobod v rámci výzvy na predkladanie žiadostí o NFP. Výdavky môžu vzniknúť od 1.1.2014 do dátumu odoslania, t. j. dátum osobného doručenia, resp. dátum pečiatky pošty (t. j. posledný termín pre uskutočniteľné plnenie, alebo vystavenie faktúry/dokladu. Doklad môže byť uhradený po tomto termíne).

Rozpočtová kapitola môže tvoriť maximálne 5 % z celkovej výšky rozpočtu schváleného SMV na úrovni partnera. Výdavky nad túto hranicu a výdavky neuvedené v rozpočte sú neoprávnené.

|  |  |
| --- | --- |
|  | Prijímateľ má možnosť požiadať o refundáciu týchto nákladov iba **v prvom zozname deklarovaných výdavkov**. V opačnom prípade stráca nárok na ich refundáciu a táto rozpočtová kapitola zo schváleného rozpočtu SMV bude považovaná za vyčerpanú. |

Táto rozpočtová kapitola môže zahŕňať iba nasledovné kategórie výdavkov:

* Personálne výdavky vo vzťahu k príprave projektov (viď kapitola 2.1.2. tohto dokumentu). V prípade, ak žiadateľ využije pre financovanie personálnych výdavkov paušálnu sadzbu, nesmú byť personálne výdavky súčasťou výdavkov na prípravu projektu.
* Cestovné výdavky a výdavky na ubytovanie (viď kapitola 2.1.3 tohto dokumentu).
* Výdavky na expertízu, spracovanie technickej dokumentácie a iné nevyhnutné externé služby (viď kapitola 2.1.4 tohto dokumentu).
* Externé vypracovanie žiadosti o NFP (viď kapitola 2.1.4 tohto dokumentu).

### Rozpočtová kapitola 2. Personálne výdavky

Základom na výpočet oprávnených výdavkov v oblasti personálnych výdavkov je cena práce (hrubá mzda, plat, odmena z dohôd zamestnancov pracujúcich na projekte (vrátane technickej pomoci), osobné ohodnotenie, zákonné náhrady, resp. príplatky (za prácu nadčas, vo sviatok, pokiaľ zamestnanec vykonával v tomto časovom období práce priamo súvisiace s projektom), odmeny a prémie, pokiaľ spĺňajú podmienky uvedené v spoločných pravidlách, zákonné zrážky za zamestnanca, resp. odmena za vykonanú prácu a zákonné odvody zamestnávateľa), náhrady platu vyplácané v prípade, že sa na strane zamestnanca vyskytnú osobné prekážky v práci, či službe, v rozsahu určenom zákonníkom práce/zákoníkem práce) za zamestnancov vykonávajúcich činnosti, ktoré by nevykonávali, ak by projekt, alebo jeho časť neboli realizované. Tieto činnosti musia byť stanovené v pracovnej zmluve/dohode/rozhodnutí o menovaní alebo zákonom.

|  |  |
| --- | --- |
|  | Na zabezpečenie realizácie projektu je možné vykonávať iba pracovné pozície uvedené v Oprávnenosti výdavkov, kde sú stanovené aj **maximálne finančné limity na personálne výdavky** (výška miezd, resp. odmien na základe dohôd o prácach vykonávaných mimo pracovného pomeru, bez povinných odvodov zamestnávateľa) pre jednotlivé pracovné pozície. **Prijímateľovi budú uznané výdavky na personál iba do výšky uvedených maximálnych finančných limitov zvýšených o povinné odvody zamestnávateľa.**  Zamestnanec môže mať v čase realizácie projektu **iba jeden platný úväzok na projekte.** Výdavky týkajúce sa výkonu práce sú limitované **rozsahom práce maximálne 12 hodín/deň** za všetky pracovné úväzky osoby kumulatívne, t.j. za všetky pracovné pomery, dohody mimo pracovného pomeru a štátnozamestnanecký pomer. |

V prípade personálnych výdavkov je nevyhnutné, aby prijímateľ rešpektoval odmeňovanie jednotlivých pracovných pozícií s ohľadom na jeho predchádzajúcu mzdovú politiku, to znamená, že nie je možné akceptovať navýšenie mzdy, resp. odmeny za vykonanú prácu iba z dôvodu prác vykonávaných na projekte financovaného z prostriedkov programu. Z predchádzajúceho ustanovenia nie je možné odvodzovať, že v prípade, ak je pracovník štandardne platený nad limity ustanovené týmto programom, je možné ich považovať za oprávnené – takéto výdavky budú krátené na úroveň stanoveného limitu. Takéto navýšenie bude mať za následok vznik neoprávnených výdavkov v časti presahujúcej výšku rovnakej práce vykonávanej mimo projektu. Súčasne je odmena za prácu oprávnená max. do výšky limitov, ktoré sú pre program stanovené v prílohe č. 3 týchto pravidiel oprávnenosti výdavkov. Odmena prekračujúca limit pre danú pracovnú pozíciu bude krátená na úroveň stanoveného limitu. Zároveň je prijímateľ pri vykazovaní výdavkov povinný preukázať v rámci prvostupňovej kontroly, že zamestnanec, ktorého mzdové výdavky sú predmetom financovania z programu má pre danú pracovnú pozíciu alebo pre práce vykonávané na projekte potrebnú kvalifikáciu a odbornú spôsobilosť. Za neoprávnené výdavky sa budú považovať výdavky v SR v zmysle Zákonníka práce 311/2001 Z. z. v platnom znení a v ČR v zmysle Zákonníka práce č. 262/2006 Sb., v platnom znení (ďalej len „zákonník práce“) v prípadoch, ak s jednou a tou istou osobou sa uzatvorí reťazenie pracovnoprávnych vzťahov, napr. najskôr dohoda o vykonaní práce a po vyčerpaní stanoveného rozsahu pracovných hodín (350, resp. 300 hodín) sa uzatvorí ďalší zmluvný vzťah napr. príkazná zmluva, alebo dohoda o pracovnej činností a pod., pričom vykonávaná činnosť stále javí znaky závislej práce.

V prípade súbehu pracovných pomerov dvoch zamestnancov podieľajúcich sa na realizácii projektu za účelom nahradenia jedného druhým (preberaní materiálov, kompetencií, zaučenie) budú **oprávnené** výdavky na oboch týchto zamestnancov - maximálne **na obdobie dvoch mesiacov**.

**Odmeny** (resp. rôzne variabilné zložky naviazané napr. na hospodárske výsledky prijímateľa) **nie sú oprávneným výdavkom** s výnimkou prípadov, kedy sa vzťahujú na odmeňovanie zamestnancov, ktorých osobné výdavky sú hradené z prostriedkov technickej pomoci a osobné výdavky pre správcu Fondu malých projektov.

Náhrada mzdy za práceneschopnosť, ošetrovania člena rodiny sú oprávneným výdavkom iba v prípade zamestnancov, ktorí sú u partnera zamestnaní na projekte na 100 % úväzok (trvalý pracovný pomer). V prípade iného než 100 % úväzku sú tieto výdavky neoprávnené. Nemocenské dávky hradené zo systému sociálnej starostlivosti nie sú oprávneným výdavkom.

Výdavky týkajúce sa činností na projekte vykonávaných počas práceneschopnosti, ošetrovania člena rodiny a návštevy lekára nie sú považované za oprávnené výdavky (ak napr. zamestnanec nepracuje z dôvodu práceneschopnosti alebo ošetrovania člena rodiny či navštívi lekára a súčasne v tom istom čase vykonáva aktivity na základe, napr. občianskeho zákonníka alebo zákonníka práce pre projekt, budú výdavky na tieto aktivity považované za neoprávnené).

**Doplnkové dôchodkové sporenie** je založené na báze dobrovoľnosti, takže netvorí povinnú zložku mzdy zamestnanca, z toho dôvodu **nie je** považované za **oprávnený mzdový výdavok**. V prípade, ak do odvodov na zdravotné poistenie vstupuje aj odvod za sumu doplnkového dôchodkového sporenia, je potrebné túto sumu odpočítať od celkových odvodov zamestnávateľa.

**Ostatné výdavky na zamestnanca**, ktoré nie sú pre zamestnávateľov povinné podľa osobitných právnych predpisov (napr. **dary, benefity, príspevky na stravné a iné výhody vyplývajúce z kolektívnej zmluvy**), **nie sú oprávnenými výdavkami**. V prípade, ak do povinných odvodov za zamestnávateľa vstupuje aj odvod za sumu ostatných výdavkov na zamestnanca, je potrebné túto sumu odpočítať od celkových odvodov zamestnávateľa.

Výdavky **na odstupné a odchodné sú považované za neoprávnené výdavky** z dôvodu, že medzi nimi a realizáciou projektu neexistuje príčinný vzťah. V prípade, ak do povinných odvodov za zamestnávateľa vstupuje aj odvod za výdavky na odstupné a odchodné, je potrebné túto sumu odpočítať od celkových odvodov zamestnávateľa.

**Tvorba sociálneho fondu** je pre zamestnávateľa povinnosťou, nakoľko však jeho čerpanie nesúvisí s realizáciu projektu, tieto výdavky **nie** sú **oprávnené**. V ČR je oprávneným výdavkom povinné úrazové poistenie zamestnávateľa, ktoré je súčasťou sociálneho fondu.

V prípade, ak sa zamestnanec nepodieľa na realizácii projektu celým úväzkom, je oprávnená alikvotná časť personálnych výdavkov zodpovedajúca miere zapojenia zamestnanca do realizácie projektu.

Ak zamestnanec pracuje na projekte iba určitý pracovný čas, je celkový pracovný čas zamestnanca rozdelený na aktivity pre projekt/projekty spolufinancovaný/é z programu a na aktivity mimo programu. V tomto prípade sú oprávnené výdavky za všetky zložky mzdy vrátane príplatkov, resp. odmeny na základe dohôd o prácach vykonávaných mimo pracovného pomeru a náhrady mzdy v zmysle platnej legislatívy, ako aj povinné odvody za zamestnávateľa pomerne podľa skutočne odpracovaného času na projekte.

Oprávnená je skutočne čerpaná dovolenka v čase realizácie projektu a iba pri zamestnancoch, ktorých zapojenie do projektu je konkrétne definované v pracovnej zmluve. V prípade, ak zamestnanec pracuje na projekte financovanom z tohto programu a nevyčerpá si riadnu dovolenku v kalendárnom roku za ktorý mu náleží, môže si ju čerpať aj v nasledujúcom kalendárnom roku, najneskôr však do ukončenia aktivít projektu alebo do 31.12. kalendárneho roka, nasledujúceho po roku, v ktorom mu zákonný nárok na riadnu dovolenku vznikol (uplatňuje sa termín, ktorý nastane skôr). Oprávnenosť je zachovaná aj v prípade, ak zamestnanec čerpá prenesenú dovolenku už pri práci na inom projekte realizovanom cez tento program.

V prípade zmeny služobného zaradenia štátneho zamestnanca alebo jeho zaradenie na iné služobné miesto v rámci iného služobného úradu, zostáva štátnemu zamestnancovi nárok na vyčerpanie zostatkovej dovolenky aj na novom služobnom úrade, v tomto prípade je dovolenka oprávneným výdavkom v celom rozsahu.

Neoprávnené sú výdavky za obdobie, kedy sa pracovník priamo aktívne nepodieľa na realizácií aktivít projektu ( napr. mzda vyplácaná pri dočasnom postavení mimo výkon štátnej služby).

V ČR sú oprávnené výdavky za obdobie, kedy sa pracovník priamo aktívne nepodieľa na realizácii aktivít projektu, aj keď jeho pracovný/služobný pomer trvá (napr. náhrada mzdy/platu v dobe pracovnej neschopnosti, preplácanie či čerpanie riadnej dovolenky medzi materskou dovolenkou a rodičovskou dovolenkou alebo doba postavení mimo výkon štátnej služby z organizačných dôvodov a pod.), pokiaľ nárok ich úhrady priamo vyplýva z platnej legislatívy.

Zamestnanci prijímateľa preukazujú svoje zapojenie do projektu pracovným výkazom. Ak sa zamestnanec podieľa na realizácii projektu celým pracovným úväzkom nemusí vypĺňať pracovné výkazy. Činnosti a objem práce v pracovnom výkaze musia zodpovedať skutočne vykonanej práci v rámci vykazovaného obdobia.

Pracovné úväzky osôb pracujúcich na projekte sa nesmú prekrývať, nie je prípustné, aby bol zamestnanec platený za rovnakú činnosť vykonávanú v tom istom čase, resp. za rovnaké výstupy viackrát. Za neoprávnené sa budú považovať výdavky v prípade identifikácie prekrývania sa pracovného času osoby pracujúcej na dvoch alebo viacerých projektoch (vrátane prípadu jedného projektu s viacerými pozíciami v rámci toho istého projektu alebo v prípade viacerých zmluvných vzťahov pre výkon práce pre projekt a mimo projektov) spolufinancovaných z prostriedkov EŠIF, resp. z iných programov EÚ alebo vnútroštátnych programov, resp. pri zistení vykonávania činnosti nefinancovanej z prostriedkov EŠIF. Výdavky, ktoré sa vzťahujú na tieto pracovné výkazy budú vylúčené z financovania dotknutého projektu/projektov na úrovni príslušného dňa, pričom nie je podstatné, na základe akého zmluvného vzťahu osoba pracovala. Pri opakovanom zistení prekrývania sa výdavkov v projekte je RO oprávnený odstúpiť od zmluvy o NFP.

Náklady na zamestnancov pracujúcich na projekte na čiastočný úväzok sa vypočítajú ako súčet:

1. fixného percentuálneho podielu z hrubej mzdy, resp. odmeny za vykonanú prácu a odvodov zamestnávateľa v súlade s  fixným percentuálnym podielom času odpracovaného pre účely projektu. V tomto prípade nie je potrebné, aby bol odpracovaný čas zaznamenaný v pracovných výkazoch a pre účely úhrady oprávnených výdavkov postačuje predložiť pracovnú zmluvu resp. dohodu.
2. flexibilného podielu z hrubej mzdy, resp. odmeny za vykonanú prácu a odvodov zamestnávateľa v súlade s počtom hodín odpracovaných počas mesiaca pre účely projektu, pričom tento počet hodín sa môže počas mesiacov meniť. V tomto prípade je potrebné odpracovaný čas zaznamenať v pracovných výkazoch a úhrada oprávnených výdavkov sa vypočíta na základe nasledovných metód:
3. na základe hodinovej sadzby (mesačná hrubá mzda a odvody zamestnávateľa/ ustanovený pracovný čas) vynásobenej počtom odpracovaných hodín,
4. na základe hodinovej sadzby (ktorá sa vypočíta nasledovne: ročná hrubá mzda, resp. odmena za vykonanú prácu a odvody zamestnávateľa za 12 mesiacov/1.720 hodín alebo je možné túto sadzbu vypočítať na základe poslednej zdokumentovanej ročnej hrubej mzdy, resp. odmeny za vykonanú prácu a odvodov zamestnávateľa vydelenej 1.720 hodín) vynásobenej počtom odpracovaných hodín.

Zamestnávateľ je povinný vybrať z vyššie uvedených možností pre všetkých zamestnancov podieľajúcich sa na realizácii projektu iba jednu z týchto možností a túto využívať po celú dobu realizácie projektu.

V prípade personálnych výdavkov pre zamestnancov pracujúcich na projekte na základe hodinovej sadzby, tieto výdavky sú oprávnené na základe súčinu odpracovaných hodín na projekte a hodinovej sadzby, ktorá je uvedená v pracovnej zmluve, resp. dohode.

Výdavky na zamestnancov môže zamestnávateľ dokladovať buď na základe:

1. skutočne vynaložených/zaplatených výdavkov (doklad o zamestnaní, mzdový list, výplatná páska, potvrdenie o bankovom prevodu),
2. zjednodušeného vykazovania výdavkov formou paušálnej sadzby (netýka sa Správcov FMP).

V prípade dokladovania skutočne vynaložených mzdových výdavkov je prijímateľ povinný viesť evidenciu personálnych výdavkov tak, aby bolo možné oddeliť výdavky súvisiace priamo s projektom a tieto výdavky zaúčtovať na základe príslušných dokladov. Z predložených dokladov musí vyplynúť celková výška oprávnených personálnych výdavkov s väzbou výhradne na realizovaný projekt.

**Paušalizácia mzdových výdavkov** – maximálne do 20 % súhrnu rozpočtových kapitol 1., 3., 4., 5. a 6.

Žiadateľ v žiadosti (7.4 Administratívna a prevádzková kapacita žiadateľa...) uvedie presný počet osôb, ich pracovné zaradenie, ako aj odôvodnenie požadovanej výšky mzdy a odôvodnenie potreby ich práce na projekte, uvedie spôsob výpočtu celkových nákladov na ich prácu a uvedené doloží hodnovernými dôkazmi (napr. kópiami pracovnej zmluvy[[1]](#footnote-1), výplatnými páskami za predchádzajúce obdobie troch rokov[[2]](#footnote-2), odkazom na projekty realizované v rámci programu v minulosti, atď.) v rámci prílohy ŽoNFP. Vzniknuté číslo vydelí súčtom nákladov rozpočtových kapitol 1., 3., 4., 5. a 6. Výsledok vynásobí číslom 100 a takto stanoví percento paušálu. Aj v prípade paušalizácie mzdových výdavkov je žiadateľ pri stanovovaní nákladov na prácu a následnom výpočte percentuálnej sadzby paušálu povinný dodržiavať limity personálnych výdavkov stanovené RO/NO, uvedené v prílohe č. 3 tohto dokumentu, ako aj predchádzajúcu mzdovú politiku subjektu.

Napr.:

Náklady na prácu 5 zamestnancov = „Y“

Súčet kapitol – 1+3+4+5+6 = “X“

Výpočet – Y : X = Z; Z x 100 = W%

Ak je „W%“ menej ako 20% môže byť použitá paušalizácia personálnych výdavkov.

Ak je „W%“ viac ako 20% musí byť použité reálne vykazovanie personálnych výdavkov.

Žiadateľ si v podrobnom rozpočte (príloha žiadosti) pri rozpočtovej kapitole 2, sám určí, či chce používať paušalizáciu a s akou percentuálnou výškou.

Paušál sa stanovuje na jednotlivého žiadateľa. Nie je podmienkou, aby všetci partneri projektu využívali taký istý spôsob deklarovania personálnych výdavkov – každý partner môže využívať iný.

Neoprávnenými výdavkami sú najmä:

* odmeny členom štatutárnych orgánov vyplývajúce z titulu ich funkcie;
* odmeny (mimo projektov TP a Správcov FMP);
* mzdové náklady zamestnancov, ktorí sa nepodieľajú na realizácii projektu;
* zvýšenie odmien nad obvyklú personálnu/menovú politiku;
* odstupné;
* preplatenie dovolenky a odstupné pri ukončení pracovného pomeru.

### Rozpočtová kapitola 3. Cestovné výdavky a výdavky na ubytovanie

Výdavky na cestovné náklady a náklady na ubytovanie sa týkajú výlučne nasledujúcich položiek:

* cestovné výdavky, napr. cestovné lístky, cestovné poistenie a poistenie vozidla, palivo, náhrada za počet prejdených km, mýto, poplatky za parkovanie. Diaľničné známky sú neoprávneným výdavkom. V prípade diaľničných známok pre projekty TP a Správcov FMP sú diaľničné známky oprávneným výdavkom za podmienky, že vozidlo musí byť využívané počas celej pracovnej cesty výlučne pre účely projektu a diaľničná známka musí byť nevyhnutná, jej kúpou musí byť splnená podmienka hospodárnosti. V opačnom prípade je oprávnená len alikvotná časť a prijímateľ predloží spôsob jej výpočtu.)
* náklady na ubytovanie;
* náklady na jedlo (ak nie je zamestnancovi poskytnutý denný príspevok) – maximálne do výšky denného príspevku na stravné;
* náklady na získanie víz;
* denné príspevky/cestovné náhrady vo výške stanovenej zákonom č. 283/2002 Z. z. o cestovných náhradách v platnom znení (ďalej len „zákon o cestovných náhradách“) a vyhláškou Ministerstva práce a sociálnych vecí ČR (paušálna náhrada tuzemského stravného) a podľa vyhlášky Ministerstva financií ČR (zahraničné stravné).

Žiadna položka uvedená vyššie, na ktorú sa vzťahuje denný príspevok, sa neprepláca navyše   
k dennému príspevku. Cestovné náklady a náklady na ubytovanie, spojené s externými expertmi a poskytovateľmi služieb, budú zahrnuté do výdavkov na externú expertízu a nákladov na služby.

Cestovné náhrady sú oprávnenými výdavkami vo výške a za podmienok, ktoré stanovujú pravidlá, zákon o cestovných náhradách v SR a zákonník práce a odpovedajúce vyhlášky v ČR a prípadne interná norma organizácie prijímateľa, pričom maximálnou hranicou sú výšky výdavkov uvedených v zákone/vyhláške.

Tieto výdavky budú uhrádzané na základe skutočne vzniknutých a uhradených výdavkov (podložených dokladmi o skutočnej výške výdavku). Rovnako žiaden z vyššie uvedených výdavkov, ktorý bol pokrytý príspevkom na diéty, nesmie byť uhradený na základe skutočne vzniknutých a uhradených výdavkov.

Aby bolo možné považovať pracovné cesty a s nimi spojené cestovné náhrady za oprávnené výdavky, musia súvisieť s realizáciou projektu, musia byť pre dosiahnutie cieľov projektu nevyhnutné, musia byť vykonané osobami, ktoré sa na realizácii projektu podieľajú, a zároveň spĺňať pravidlá hospodárnosti, efektívnosti,  účelnosti a účinnosti, pričom oprávnenými sú ako domáce, tak i zahraničné cesty.

Ak zamestnancovi/osobe počas pracovnej cesty vznikli výdavky, za ktoré musel priamo zaplatiť, prijímateľ musí zdokladovať, že ich tomuto zamestnancovi/osobe skutočne vyplatil.

Oprávnenými výdavkami sú výdavky na dopravu všetkými druhmi verejnej dopravy (vrátane výdavkov na letenky, mestskú hromadnú dopravu a diaľkovú verejnú hromadnú dopravu v 2. triede/ekonomickej, miestenky, ležadlá alebo lôžka) a náhrady za použitie vlastného osobného motorového vozidla a služobných motorových vozidiel.

Výdavky na verejnú hromadnú dopravu v  1. triede/bussines triede sú oprávnené iba za podmienky, že je využitie tejto triedy cenovo výhodnejšie ako použitie nižšej triedy, alebo nebolo možné nižšiu triedu v konkrétnom prípade využiť. (Prijímateľ môže doložiť napríklad výpisom z cenníku aktuálneho v deň kúpy cestovného lístka, alebo preukázaním, že v nižšej triede nebol voľný zodpovedajúci počet miest).

Výdavky súvisiace s jazdou súkromným alebo služobným vozidlom, alebo taxi službou a výdaje na leteckú prepravu (v ekonomickej triede) budú oprávnenými na základe súhlasu vysielajúcej organizácie za podmienky, že ich využitie je najefektívnejšie a ekonomicky odôvodnené.

Použitie miestnej verejnej dopravy – Pri zakúpení časových cestovných lístkov pri využití verejnej hromadnej dopravy musí byť doložené, že nákup časového lístka je v rámci realizácie projektu lacnejší ako preplatenie jednotlivých cestovných lístkov.

Výdavky na ubytovanie v krajine PP sú oprávnené len v prípade, ak súvisia s plnením cieľu projektu a sú schválené v žiadosti o NFP. Maximálna oprávnená suma za osobu/noc je 60,-€ / 1650,- CZK (Netýka sa projektov TP).

Zahraničné pracovné cesty mimo oprávnené programové územie sú oprávnené v odôvodnených prípadoch a za predpokladu, že boli schválené v žiadosti o NFP a sú zahrnuté v zmluve o NFP pri rešpektovaní pravidiel týkajúcich sa geografickej oprávnenosti vyplývajúcej zo všeobecného nariadenia. Výdavky na ubytovanie v hoteli v zahraničí musia zodpovedať cenám, ktoré sú v danom mieste a čase obvyklé.

Výdavky na ubytovanie, stravu a miestnu dopravu, ktoré vzniknú mimo programovej oblasti a mimo územia Únie sú oprávnené v súlade s č. 20, ods. 2 nariadenia Európskeho parlamentu a Rady (EÚ) č. 1299/2013 zo 17. decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja (ďalej len „nariadenie o EÚS“) za predpokladu, že tieto neboli pokryté diétami.

V prípade zamestnancov prijímateľa pracujúcich mimo programovej oblasti a mimo územia Únie, výdavky na cestu do a z miesta určenia v rámci alebo mimo územia Únie, rovnako ako diéty, cestovné poistenie a výdavky na víza (ak neboli pokryté diétami) sú oprávnené podľa čl. 20, ods. 2 nariadenia o EÚS.

V prípade zamestnancov prijímateľa pracujúcich v rámci programovej oblasti na území Únie, výdavky na cestu do a z miesta určenia v rámci alebo mimo programovej oblasti a mimo územia Únie, rovnako ako diéty, cestovné poistenie a výdavky na víza (ak neboli pokryté diétami) sú oprávnené podľa čl. 20, ods. 1 nariadenia o EÚS.

Oprávnené môžu byť aj výdavky vynaložené prijímateľom pri organizácii pracovných ciest, ktoré sa neuskutočnili a to za nasledujúcich podmienok:

* pracovná cesta sa nekonala z iných dôvodov ako zavinením prijímateľa (napr. zrušenie konferencie, ochorenie zamestnanca),

a súčasne

* prijímateľ doloží, že vynaložené výdavky nie je možné získať späť (napr. výdavky na cestovné lístky po uplynutí lehoty na ich stornovanie pred oficiálnym zrušením konferencie).

### Rozpočtová kapitola 4. Výdavky na expertízu a iné externé výdavky

Do tejto rozpočtovej kapitoly patria najmä tieto výdavky:

* štúdie, analýzy alebo prieskumy (napr. hodnotenia, stratégie, koncepčné poznámky, konštrukčné plány, projekt. dokumentácia, výskum a vývoj, príručky);
* odborná príprava a školenie;
* preklady, služby a tovar týkajúce sa organizácie a realizácie podujatí alebo zasadnutí;
* účasť na podujatiach (napr. registračné poplatky);
* vývoj, úpravy a aktualizácie webových stránok a IT systémov;
* propagácia, komunikácia, publicita alebo informovanie spojené s projektom alebo programom spolupráce ako takým;
* cestovné náklady a náklady na ubytovanie, pokiaľ ide o externých expertov a poskytovateľov služieb;
* školenia – okrem školení pre projektový tím;
* catering, náklady na jedlo a občerstvenie;
* práva duševného vlastníctva;
* právne poradenstvo a notárske služby, technické a finančné odborné poradenstvo - iba ak je to nevyhnutné v súvislosti s dosiahnutím cieľa/cieľov projektu;
* iná osobitná expertíza, odborné poradenstvo a služby potrebná v súvislosti s projektom;
* výdavky na projektovú dokumentáciu (v zmysle stavebného zákona), autorský, geologický a stavebnotechnický (alebo stavebný) dozor, archeologický prieskum.
* výdavky na kontrolu vzťahujúcu sa na overenie výdavkov projektov podľa čl. 125, ods. 4, písm. a) všeobecného nariadenia a čl. 23, ods. 4 nariadenia o EÚS.

Uvedené výdavky musia byť uvedené v žiadosti o NFP s jednoznačným prepojením na aktivity projektu, ciele projektu a očakávaný výstup.

Pri obstarávaní služieb a tovarov od dodávateľov je prijímateľ povinný postupovať v súlade so zákonom o verejnom obstarávaní (zákon č. 25/2006 Z.z. v platnom znení v SR a zákonom č. 134/2016 Sb.   
o veřejných zakázkách, v znení neskorších predpisov v ČR), alebo v prípade, že zákazka nespadá do režimu zákona podľa metodík vydaných zodpovedným ministerstvom.

Prijímateľ môže využívať služby dodávateľov v tých prípadoch a pre tie činnosti, kedy nie je možné alebo efektívne tieto služby/činnosti zabezpečiť vlastnými kapacitami. Podmienkou zostáva, že tieto služby musia byť preukázateľne nevyhnutné pre realizáciu projektu.

|  |  |
| --- | --- |
|  | Výška odplaty medzi prijímateľom a dodávateľom služieb dohodnutá percentuálne (napr. z hodnoty nenávratného finančného príspevku) je neoprávnená v plnej výške. |

Za využívanie služieb externých dodávateľov (outsourcing) sa nepovažuje plnenie, ktorého predmetom je poskytnutie dodávok, služieb alebo stavebných prác verejnému subjektu osobou, ktorá vykonáva podstatnú časť svojej činnosti v prospech tohto verejného subjektu, a v ktorej má zároveň výlučné majetkové práva (tzn. verejný subjekt disponuje sám všetkými hlasovacími právami plynúcimi z účasti v takej osobe, lebo pokiaľ taká osoba má právo hospodáriť s majetkom verejného subjektu, nemá vlastný majetok a výlučne verejný subjekt vykonáva kontrolu nad hospodárením takej osoby). V takom prípade ide o využitie výnimky pre tzv. in-house zadávanie, obmedzenia pre nákup externých služieb neplatí.

|  |  |
| --- | --- |
|  | Výdavky na posudky a poradenstvo v rámci odvolania sa prijímateľa proti rozhodnutiu národného kontrolóra, rozhodnutiu RO nie sú oprávnené. |

Výdavky na honoráre umelcov (aj profesionálnych) sú prípustné iba ako odmeny za umelecké a kultúrne činnosti a to do výšky 500,-€ na umelca/skupinu a maximálne však do sumy 3.000,-€ na projekt.

### Rozpočtová kapitola 5. Výdavky na vybavenie

V danej rozpočtovej kapitole sa uvádzajú výdavky na financovanie vybavenia kúpeného, prenajatého alebo požičaného súvisiaceho s plnením cieľa projektu, napr.:

* Vybavenie kancelárií (Netýka sa vybavenia pre projektový tím);
* IT hardvér a softvér (Netýka sa vybavenia pre projektový tím)
* Nábytok, vybavenie a inštalácie;
* Vybavenie laboratórií;
* Stroje, prístroje;
* Nástroje alebo zariadenie;
* Špeciálne vozidlá, ak to umožňuje výzva;
* Iné špecifické vybavenie potrebné pre realizáciu projektu (napr. pomôcky, odborné publikácie, tovar, živý inventár vrátane tovaru a energií potrebných pre realizáciu výskumných   
  a vývojových aktivít projektu);

Výdavky na vybavenie nie sú oprávnenými výdavkami v kapitole rozpočtu 1. Príprava projektu. Oprávnenými výdavkami **nie sú** **výdavky na použité vybavenie**.

Oprávneným výdavkom je dlhodobý  hmotný/nehmotný majetok (okrem vybavenia uvedeného v poslednom odseku). V prípade, ak prijímateľ využíva nadobudnutý majetok (napr. zariadenie, vybavenie) len pre účely projektu, uplatní si výdavky spojené s ich obstaraním v celkovej výške. Kúpený majetok musí byť nový, nebol používaný a prijímateľ s ním v minulosti žiadnym spôsobom nedisponoval (čo i len sčasti, ak bol k dispozícií prijímateľovi).

V prípade, že prijímateľ využíva majetok okrem realizácie projektu aj na iné aktivity nesúvisiace s realizáciou projektu, oprávnené sú len pomerné výdavky na jeho obstaranie vypočítané prijímateľom napríklad pomocou nasledujúcich metód:

1. ako pomer výšky celkových výdavkov projektu k celkovému obratu prijímateľa za predchádzajúci kalendárny rok;
2. na základe výpočtu osobohodín, ktoré odpracuje zamestnanec/zamestnanci v rámci projektu.

|  |  |
| --- | --- |
|  | ***Príklad č. 1: Výpočet pomernej časti oprávnených výdavkov na nákup hmotného majetku***  Prijímateľ realizuje z prostriedkov EŠIF 3 projekty (v celkovej hodnote 45 000 EUR), pričom zariadenie využíva pre každý z týchto projektov. Pre výpočet pomernej časti oprávnených výdavkov prijímateľ vypočíta aký je % -ný pomer NFP každého projektu vo vzťahu k celkovej sume NFP, ktorú prostredníctvom projektov získa.  Projekt č. 1 – NFP = 10 000 EUR ....pomerná časť = 10 000/45 000\*100 = 22,22%  Projekt č. 2 – NFP = 15 000 EUR ....pomerná časť = 15 000/45 000\*100 = 33,33%  Projekt č. 3 – NFP = 20 000 EUR ....pomerná časť = 20 000/45 000\*100 = 44,44%  Ʃ NFP projektov 1 až 3 = 45 000 EUR |

Ak bude dlhodobý hmotný/nehmotný majetok obstaraný pre účely poskytnutého finančného príspevku z hľadiska udržateľnosti a životnosti:

* + využívaný iba v realizácii – oprávnená bude iba alikvotná časť obstarávacej ceny, alebo odpisy po dobu realizácie, pokiaľ sa majetok odpisuje
  + využívaný po dobu udržateľnosti - bude oprávnená celá obstarávacia cena, pokiaľ je nákup zariadení samostatným účelom projektu ,

|  |  |
| --- | --- |
|  | V prípade, že prijímateľ využíva zariadenie/vybavenie okrem realizácie projektu aj na iné aktivity nesúvisiace s realizáciou projektu, oprávnené sú len pomerné výdavky na obstaranie zariadenia/vybavenia. |

### 

### Rozpočtová kapitola 6. Investície

Oprávnené sú iba výdavky súvisiace s nadobudnutím pozemku, alebo nehnuteľnosti, so stavbou, alebo rekonštrukciou v súvislosti s podmienkami stanovenými v kapitolách 3.1., 3.2. a 3.3. tohto dokumentu.

Výdavky na obstaranie nehnuteľnosti nesmú prekročiť ceny na trhu obvyklé. Výdavky na obstaranie nehnuteľností nesmú prekročiť 10% celkových oprávnených výdavkov projektu.

Výdavky na nákup pozemkov sú oprávnené, ak sú splnené nasledujúce podmienky:

1. obstarávacia cena pozemku nepresiahne sumu 10 % celkových oprávnených výdavkov na projekt;
2. pozemok bude ohodnotený znaleckým posudkom vyhotoveným znalcom podľa zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov (ďalej len „zákon o znalcoch, tlmočníkoch a prekladateľoch“) v SR a podľa zákona č. 151/1997 Sb. o oceňování majetku, ve znění pozdějších předpisů v ČR
3. oprávneným výdavkom je obstarávacia cena, maximálne však do výšky hodnoty zistenej znaleckým posudkom;
4. súčasný, či niektorý z predchádzajúcich vlastníkov pozemku nezískal pred registráciou žiadosti o NFP príspevok z verejných prostriedkov na nákup daného pozemku, čo by v prípade spolufinancovania nákupu z prostriedkov EŠIF viedlo k duplicitnému financovaniu, a tým k vzniku neoprávnených výdavkov.

Ak sa pri kúpe pozemku identifikuje konflikt záujmov v zmysle § 46 ods. 1 zákona č. 292/2014 o príspevku poskytovanom z európskych štrukturálnych a investičných fondov a o zmene a doplnení niektorých zákonov (ďalej len „zákon o  príspevku z EŠIF“), výdavky na kúpu pozemku sú neoprávnené v plnom rozsahu. Platí iba pre prijímateľov zo SR.

Rozhodným okamžikom pre posúdenie časovej oprávnenosti nákupu pozemku je dátum vkladu práva do katastra nehnuteľností/nehnuteľností (dátum, ku ktorému má vklad právne účinky).

Ak nie je vlastnícke právo doteraz zanesené do katastra nehnuteľností/ nemovitostí, je možné doložiť vlastníctvo prostredníctvom návrhu na vklad do katastra nehnuteľností/ nemovitostí potvrdeného katastrálnym úradom a zmluvou o nadobudnutí vlastníckeho práva.

|  |  |
| --- | --- |
|  | Neoprávneným výdavkom je spravidla:   * časť obstarávacej ceny pozemku, ktorá je vyššia ako 10 % celkových oprávnených výdavkov na projekt, * časť obstarávacej ceny, ktorá je vyššia ako cena zistená znaleckým posudkom, * cena pozemku, pri ktorého kúpe sa identifikoval konflikt záujmov. |

Výdavky na nákup stavieb sú oprávnenými výdavkami v prípade, že nákup stavby je nevyhnutný pre splnenie cieľov projektu a sú splnené nasledujúce podmienky:

1. stavba bude ohodnotená znaleckým posudkom vyhotoveným znalcom podľa zákona o znalcoch, tlmočníkoch a prekladateľoch v SR a zákonom o oceňování majetku v ČR a nie starším ako 3 mesiace pred nadobudnutím;
2. oprávneným výdavkom je obstarávacia cena, maximálne však do výšky hodnoty zistenej znaleckým posudkom;
3. stavba vyhovuje všetkým zákonným predpisom, predovšetkým stavebným, hygienickým, bezpečnostným a ustanoveniam stavebného zákona a vykonávacích vyhlášok;
4. je vydané kolaudačné rozhodnutie alebo rozhodnutie o predčasnom užívaní stavby alebo rozhodnutie o dočasnom užívaní stavby na skúšobnú prevádzku a sú odstránené všetky prípadné nedostatky, na ktoré upozornil stavebný úrad pri vydaní kolaudačného rozhodnutia;
5. súčasný, či niektorý z predchádzajúcich vlastníkov stavby nezískal pred registráciou žiadosti o NFP príspevok z verejných prostriedkov na nákup danej stavby, čo by v prípade spolufinancovania nákupu z prostriedkov EŠIF viedlo k duplicitnému financovaniu, a tým k vzniku neoprávnených výdavkov.

Ak bude pri kúpe stavieb identifikovaný konflikt záujmov v zmysle § 46 ods. 1 zákona o príspevku z EŠIF, výdavky na kúpu stavby sú neoprávnené v plnom rozsahu. Platí iba pre prijímateľov zo SR.

V relevantných prípadoch sa pri oceňovaní znaleckým posudkom musí postupovať v súlade so zákonom č. 416/2009 Sb. (Zákon o urychlení výstavby dopravní, vodní a energetické infrastruktury) - v rámci tohoto zákona sa dopravnou infraštruktúrou myslia diaľnice, cesty I. triedy alebo stavby s nimi súvisiace, vodná infraštruktúra: stavba vodného diela alebo verejnoprospešnej stavby na ochranu pred povodňami). – Platí iba pre prijímateľov z ČR.

Rozhodným okamžikom pre posúdenie časovej oprávnenosti nákupu stavby je dátum vkladu práva do katastru nehnuteľností/nemovitostí (dátum, ku ktorému má vklad právne účinky).

Ak nie je vlastnícke právo doteraz zanesené do katastra nehnuteľností/nemovitostí, je možné doložiť vlastníctvo prostredníctvom návrhu na vklad do katastra nehnuteľností/nemovitostí potvrdeného katastrálnym úradom a zmluvou o nadobudnutí vlastníckeho práva.

Pokiaľ sa daná stavba neeviduje v katastri nehnuteľností/nemovitostí, je rozhodujúcim okamihom pre posúdenie časovej oprávnenosti nákupu stavby dátum prechodu lebo prevodu vlastníckych práv.

Neoprávneným výdavkom na nákup stavieb je spravidla tá časť obstarávacej ceny stavby, ktorá je vyššia ako cena zistená znaleckým posudkom.

Výdavky na stavebné práce (napr. novostavby, nadstavby, prístavby, stavebné úpravy) sú oprávnenými výdavkami v prípade, že stavebné práce sú nevyhnuté pre splnenie cieľov projektu a sú splnené nasledovné podmienky:

1. plánované stavebné práce sú v súlade s platnou územnoplánovacou dokumentáciou v zmysle zákona č. 50/1976 Zb. o územnom plánovaní a stavebnom poriadku v SR a č. zákona č.183/2006 Sb., o územním plánování a stavebním řádu, v znení neskorších predpisov (ďalej len „stavebný zákon“), pokiaľ sa tieto plány vzťahujú na projekt (neuplatňuje sa, ak pre realizáciu stavebných prác bolo vydané stavebné povolenie alebo ohlásenie stavebnému úradu);
2. v prípade novostavby bolo vydané rozhodnutie o umiestnení stavby podľa stavebného zákona (neuplatňuje sa, ak pre realizáciu stavebných prác bolo vydané stavebné povolenie alebo ohlásenie stavebnému úradu);
3. ak je pre realizáciu potrebné stavebné povolenie alebo príslušné ohlásenie stavebnému úradu, žiadateľ/prijímateľ predloží právoplatné stavebné povolenie, resp. ohlásenie, na základe ktorých je možné stavebné práce realizovať;
4. ak pre realizáciu stavebných prác nie je potrebné vydanie stavebného povolenia alebo príslušného ohlásenia, žiadateľ/prijímateľ predloží stanovisko stavebného úradu, že projekt v zmysle stavebného zákona nepodlieha stavebnému povoleniu ani príslušnému ohláseniu; ak je to v zmysle príslušnej právnej úpravy potrebné (zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov v SR a zákon č. 100/2001 o posuzování vlivů na životní prostředí a o změně některých souvisejících zákonů v ČR) predloží žiadateľ/prijímateľ vyjadrenie príslušného orgánu štátnej správy k posúdeniu vplyvov vybudovania plánovanej stavby na životné prostredie v danej lokalite (EIA).

Pri obstarávaní stavebných prác od dodávateľov je prijímateľ povinný postupovať v súlade so zákonom o verejnom obstarávaní.

### Rozpočtová kapitola 6a. Malé projekty

Táto rozpočtová kapitola sa týka iba Správcov Fondu malých projektov (FMP) a nemôže ju využívať žiadny iný žiadateľ na projekt v rámci programu.

V tejto rozpočtovej kapitole sa uvádzajú iba výdavky Správcov FMP určené na financovanie realizácie malých projektov.

Výdavky musia byť členené podľa Špecifického cieľa podpory.

### Rozpočtová kapitola 7. Kancelárske, administratívne a iné nepriame výdavky

Do tejto rozpočtovej kapitoly patria najmä tieto výdavky:

* prenájom kancelárie;
* kancelárske potreby;
* údržba, upratovanie a opravy;
* verejné služby (napr. elektrina, kúrenie, voda);
* poistenie týkajúce sa vlastného majetku, budov a vybavenia kancelárií (napr. poistenie proti požiaru, krádeži atď.);
* účtovníctvo poskytované vo vnútri prijímajúcej organizácie;
* finančné riadenie a externý manažment projektu;
* archívy/archivácia;
* bezpečnosť;
* komunikácia (napr. telefón, fax, internet, poštové služby, vizitky);
* vybavenie kancelárií (ak nepatria do kapitoly 5.);
* IT hardvér a softvér (ak nepatria do kapitoly 5.);
* nábytok a inštalácie (ak nepatria do kapitoly 5.);
* bankové poplatky za otvorenie a vedenie účtu alebo účtov, ak vykonávanie operácie vyžaduje otvorenie osobitného účtu;
* poplatky za medzinárodné finančné transakcie;
* ceniny (všetky poštové známky, hromadné poštovné a kolky a pod.);

Akékoľvek ďalšie výdavky, ktoré nie je možné jednoznačne zaradiť do iných rozpočtových kapitol, budú považované za nepriame výdavky projektu.

|  |  |
| --- | --- |
|  | Táto kategória výdavkov bude uplatňovaná v rámci **paušálnej sadzby pre nepriame výdavky.**  Výdavky spadajúce do tejto kategórie **nie je možné vykazovať iným spôsobom**. Výnimku tvoria iba projekty Technickej pomoci a projekty pre správcu Fondu malých projektov, ktoré sú vykazované na základe skutočne vynaložených a uhradených oprávnených výdavkov. |

# Pravidlá oprávnenosti pre ŠPECIFICKÉ skupiny výdavkov

## Finančný prenájom a operatívny nájom (leasing)

Finančný prenájom[[3]](#footnote-3) (alebo operatívny nájom) je spôsob financovania spočívajúci v prenájme (alebo nájme) predmetu na vopred stanovenú dobu za dohodnutú odmenu, ktorý je v prípade finančného prenájmu spojený s právom či povinnosťou prevodu vlastníctva predmetu prenájmu na nájomcu. Rozlišujeme dva základné typy tohto financovania:

1. finančný prenájom – ide o nájom hnuteľnej alebo nehnuteľnej veci, po jeho skončení prechádza predmet nájmu za dohodnutú kúpnu cenu do vlastníctva nájomcu;
2. operatívny nájom – ide o nájom hnuteľnej alebo nehnuteľnej veci, po jeho skončení sa predmet nájmu vracia prenajímateľovi.

Základné pravidlo pre oblasť finančného prenájmu stanovuje, že finančný prenájom je oprávneným výdavkom v prípade, pokiaľ je pre spolufinancovanie z EŠIF oprávnený aj predmet tohto finančného prenájmu. Pri  zmluvách o finančnom prenájme s doložkou o odkúpení (alebo pri zmluvách stanovujúcich minimálne obdobie prenájmu s dĺžkou zodpovedajúcou životnosti investície, ktorá je predmetom zmluvy), nesmie hodnota predmetu finančného prenájmu presiahnuť jeho trhovú hodnotu. (je možné preukázať prieskumom trhu) Dane a finančná činnosť prenajímateľa súvisiace so zmluvou o finančnom prenájme nie sú oprávnenými výdavkami. Oprávneným výdavkom nie je celá časť splátky, ale len istina vzťahujúca sa na obdobie realizácie projektu.

V prípade, že predmet finančného prenájmu nie je využívaný výlučne na účely projektu, oprávnená je len alikvotná časť istiny za príslušné obdobie.

Výdavky na predmet operatívneho nájmu je oprávneným výdavkom za predpokladu, že takýto predmet je pre realizáciu projektu nevyhnutný.

Pri  zmluvách o operatívnom nájme bez doložky o odkúpení, ktorých dĺžka trvania je kratšia ako životnosť investície, ktorá je predmetom zmluvy, je oprávnená splátka nájmu, ktorá sa vzťahuje na obdobie realizácie projektu a súčasne na obdobie, počas ktorého bol predmet nájmu pre daný projekt využívaný. V prípade, že predmet nájmu nie je využívaný len pre účely projektu, je oprávnená len alikvotná časť splátky nájmu za príslušné obdobie najhospodárnejšou metódou pre získanie zariadenia, t.j. využitie nájmu musí byť finančne najvýhodnejším riešením pre projekt. Z tohto dôvodu nie je oprávneným výdavkom na nájom tá časť výdavkov, o ktorú presahujú výdavky za nájom výšku výdavkov, ktoré by predstavovali bežný nájom rovnakého predmetu, resp. by presiahli bežnú obstarávaciu cenu rovnakého predmetu v danom čase a mieste[[4]](#footnote-4).

|  |  |
| --- | --- |
|  | Oprávnenými výdavkami spravidla nie sú:   * splátky finančného prenájmu, keď predmet finančného prenájmu sám nie je oprávneným výdavkom; * splátky finančného prenájmu a operatívneho nájmu, ktoré sa nevzťahujú na obdobie realizácie projektu.   V prípade finančného prenájmu a operatívneho nájmu sú odpisy neoprávneným výdavkom. |

## 

## Odpisy

Odpisy sú oprávnené, ak obstaraný odpisovaný majetok (hmotný/nehmotný majetok) nebol financovaný z akýchkoľvek verejných dotácií/grantov.

Odpisy dlhodobého hnuteľného a nehnuteľného majetku používaného na účely projektu sú oprávneným výdavkom počas realizácie projektu za predpokladu, že nákup takéhoto majetku nie je súčasťou oprávnených výdavkov na projekt. Prijímateľ si nesmie nárokovať na majetok jeho obstarávaciu cenu, t.j. obstaranie majetku, a zároveň aj príslušné odpisy.

Odpisy si prijímateľ nárokuje počas realizácie projektu a iba pre účely projektu, t.j. prijímateľ predloží na RO spôsob výpočtu relevantnej výšky odpisu a za oprávnený výdavok bude považovaná iba proporcionálna časť odpisov vzťahujúca sa na projekt.

Na účely posudzovania oprávnenosti výdavkov sa za oprávnený výdavok považuje daňový odpis   
a maximálne do výšky pomernej časti ročných odpisov stanovenej s presnosťou na mesiace pripadajúce na dobu realizácie projektu. Pokiaľ sa majetok využíva na realizáciu projektu len z časti alebo v obmedzenom časovom rozsahu, uvedené odpisy sa zahrnú do oprávnených výdavkov len v danej časti a v rozsahu skutočného používania majetku.

V zmysle čl. 69 všeobecného nariadenia sú odpisy oprávnené, ak sú kumulatívne splnené tieto podmienky:

1. umožňujú to pravidlá oprávnenosti programu;
2. výška výdavkov[[5]](#footnote-5) je riadne podložená podpornými dokladmi preukaznej hodnoty rovnocennej faktúram (v prípadoch, ak ide o granty spolufinancované na základe skutočne vynaložených   
   a uhradených oprávnených výdavkov[[6]](#footnote-6));
3. výdavky sa vzťahujú výlučne na obdobie realizácie projektu;
4. odpisovaný majetok nebol nadobudnutý z verejných dotácií/grantov.

Vstupná cena, ktorá je základom pre vypočítanie daňových odpisov musí byť pre účely vymedzenia oprávnených výdavkov upravená tak, aby obsahovala iba oprávnené položky. Odpisy je možné uznať za oprávnený výdavok až v čase, kedy skutočne vznikli, napr. uplynul kalendárny mesiac, ku ktorému je príslušný odpis vypočítaný.

## Vecné príspevky

Podľa čl. 69 všeobecného nariadenia vecné príspevky vo forme poskytnutia prác, tovarov, služieb, pozemkov a nehnuteľností, v prípade ktorých neboli vykonané úhrady a nie sú podložené faktúrami alebo dokladmi rovnocennej preukaznej hodnoty, možno považovať za oprávnené, ak sú splnené všetky nasledujúce podmienky:

1. verejný príspevok vyplácaný na projekt, ktorý zahŕňa vecné príspevky, nesmie na konci projektu prekročiť celkové uplatniteľné výdavky bez vecných príspevkov, t.j. financovanie z verejných zdrojov nesmie na konci projektu prevyšovať skutočne vzniknuté a uhradené výdavky, teda čiastku bez výdavkov v podobe vecných príspevkov (t.j. vecný príspevok nesmie prekročiť výšku vlastného podielu spolufinancovania prijímateľom;
2. hodnota pripísaná vecným príspevkom nesmie prekročiť náklady všeobecne prijateľné na príslušnom trhu;
3. hodnotu a poskytnutie príspevku možno nezávisle posúdiť a overiť;
4. v prípade poskytnutia pozemku alebo nehnuteľnosti osvedčí ich hodnotu nezávislý kvalifikovaný znalec alebo náležite oprávnený úradný orgán, pričom ich hodnota nesmie prekročiť limit 10 % celkových oprávnených výdavkov na projekt.

V prípade vecných príspevkov je prijímateľ, ktorý využíva túto možnosť, povinný preukázať vlastníctvo a hodnotu vecného príspevku. Vlastníctvo nehnuteľného majetku preukáže výpisom z listu vlastníctva nie starším ako 3 mesiace. Ak vklad nehnuteľnosti do katastra nehnuteľností nebol ešte povolený, vlastníctvo je možné preukázať návrhom na vklad do katastra nehnuteľností, ktorý potvrdil katastrálny úrad a zmluvou, na základe ktorej bola nehnuteľnosť nadobudnutá. Ocenenie nehnuteľnosti sa preukazuje znaleckým posudkom (vyhotoveným znalcom podľa zákona o znalcoch, tlmočníkoch a prekladateľoch). Viď kapitola 2.1.6. tohto dokumentu.

Ak je predmetom vecného príspevku iná vec než nehnuteľnosť, jej vlastníctvo je možné preukázať napr. inventárnou kartou majetku. Hodnota tohto vecného príspevku musí byť rovnako preukázaná znaleckým posudkom (vyhotoveným znalcom podľa zákona o znalcoch, tlmočníkoch a prekladateľoch).

Hodnota neplatenej práce sa určí na základe odpracovaného času a hodinovej alebo dennej sadzby za danú prácu v mieste realizácie projektu. Hodnota tejto práce nesmie prekročiť hodnotu, ktorá je  stanovená v prílohe č. 1 a č. 2 tohto dokumentu (maximálny finančný limity). Prijímateľ je povinný definovať druh činnosti vykonávanej dobrovoľníkom (určiť pracovnú pozíciu, viď kapitola 2.1.2 tohto dokumentu). V prípade, že projektový manažment vykonáva v rámci projektu neplatenú prácu, nemôže ju vykazovať v prípade využitia paušálnej sadzby.

|  |  |
| --- | --- |
|  | Neoprávnenými výdavkami sú spravidla finančné výdavky a poplatky, ktoré nie sú pre jeho realizáciu nevyhnutné a nemajú priamu väzbu na projekt. |

## 

## Daň z pridanej hodnoty a iné dane

V zmysle čl. 69 všeobecného nariadenia je daň z pridanej hodnoty (ďalej aj „DPH“) neoprávneným výdavkom, avšak postup zdaňovania daňou z pridanej hodnoty umožňuje, aby DPH za určitých okolností bola oprávneným výdavkom. DPH nie je oprávneným výdavkom v prípade, že prijímateľ má nárok na jej odpočet na vstupe. Nárok na odpočet je vymedzený zákonom o DPH.

Oprávnená DPH sa vzťahuje len k plneniam, ktoré sú považované za oprávnené. V prípade, ak je výdavok oprávnený iba čiastočne, daň z pridanej hodnoty vzťahujúca sa k tomuto výdavku je oprávneným výdavkom v rovnakom pomere.

Iné dane sú vo všeobecnosti neoprávneným výdavkom. Za neoprávnené výdavky sú považované predovšetkým priame dane (daň z nehnuteľnosti, daň z motorových vozidiel a pod.). Výnimku tvoria daň z príjmu fyzických osôb, ktorá je súčasťou hrubej mzdy, resp. odmeny za vykonanú prácu a je oprávneným výdavkom v rámci osobných výdavkov a daň za ubytovanie, ktorá je oprávneným výdavkom v rámci cestovných náhrad.

# NEOPRÁVNENÉ VÝDAVKY

Neoprávnenými výdavkami, sú všetky výdavky, ktoré nie sú oprávnené na základe týchto pravidiel Oprávnenosti výdavkov.

Neoprávnenými výdavkami sú napr.:

1. Dary a reklamné predmety, ktorých suma presahuje 20,-€/kus
2. Suma vynaložená na zaobstaranie reklamných predmetov a darov presahujúca 5% z rozpočtu PP (netýka sa projektov TP)
3. Výdavky na publicitu (netýka sa projektov TP):

* pri projektoch do 100 000 EUR - pokiaľ presahujú max. 5% schváleného rozpočtu partnera,
* pri projektoch do 500 000 EUR - nad 5000 EUR alebo nad 3% schváleného rozpočtu partnera (platí v reálnom vyčíslení vyššia hodnota),
* a pri projektoch nad 500 000 - nad 15 000 EUR alebo nad 1% zo schváleného rozpočtu partnera – (platí v reálnom vyčíslení vyššia hodnota)

1. Výdavky spojené s prevádzkou motorového vozidla (opravy, servisné prehliadky, výmena či dopĺňanie prevádzkových kvapalín, pneumatiky, čistenie, poistenie, diaľničné nálepky – celoročné/viac dňové – netýka sa projektov TP a Správcov FMP - prijímateľ predloží výpočet na úhradu oprávnenej časti).
2. Peňažné pokuty, finančné penále, súdne trovy a tiež výdavky na právne spory.
3. Straty spôsobené EK alebo výmenným kurzom.
4. Debetný úrok.
5. Clo, dane a odvody vo všeobecnosti.
6. Alkoholické nápoje a tabakové výrobky.
7. Výdavky/honoráre/poplatky projektovým partnerom (vzájomné prideľovanie zákaziek medzi projektovými partnermi.
8. Nevyplatené faktúry, nevyužité zľavy alebo zníženie ceny.
9. Prepitné.
10. Výdavky na jedlo a pitie v rámci cezhraničných interných stretnutí partnerov a exkurzií projektových partnerov sú v princípe neoprávnené s výnimkou, ak trvajú dlhšie ako 4 hodiny, pričom v tomto prípade výdavky nepresahujú 15 € na účastníka. (netýka sa projektov TP).
11. Výdavky (vo všetkých kategóriách nákladov) na školenia a tréningy projektového tímu okrem školení a tréningov, ktoré jednoznačne slúžia na dosahovanie projektových cieľov a boli vopred jasne definované v rámci aktivít projektu a SMV ich schválil.
12. Akékoľvek náklady vzniknuté pred alebo po uplynutí doby oprávnenosti, ako to stanovuje zmluva   
    o poskytnutí NFP.
13. Provízie a dividendy, vyplatenie zisku, nákup obchodného podielu a akcií obchodovaných na burze cenných papierov.
14. Honoráre za účasť na zasadaniach, nepeňažné príspevky, paušálne platby.
15. Akékoľvek výdavky účtované tretím stranám, a ktoré nehradí vedúci partner, alebo jeho partneri.
16. V SR výdavky v hotovosti presahujúce čiastku 500 € za deň alebo 1 000 € za mesiac.
17. Odmeny (mimo TP a Správcu FMP), vreckové, stravné lístky (gastrolístky / stravenky) a všetky ďalšie výhody vyplývajúce z kolektívnych zmlúv (iba zákonom stanovené minimum).
18. Akékoľvek formy dvojitého financovania sú neoprávnenými výdavkami (napr. výdavky, ktoré už boli uhradené z fondov EÚ).
19. Interná fakturácia (fakturácia v rámci prijímateľa).
20. Dobrovoľná neplatená práca presahujúca 5% celkových oprávnených výdavkov na partnera, v limitoch uvedených v kapitole personálnych výdavkov.
21. Návšteva lekára, PN (práceneschopnosť), OČR (ošetrovanie člena rodiny) - mimo zamestnancov, ktorí sú zamestnaní na 100% úväzok na projekte – TPP.
22. Vecné príspevky presahujúce výšku vlastného spolufinancovania partnera na projekte.

# Príjmy

Príjmy, ktoré vznikli v súvislosti s realizáciou projektu a po ukončení projektu je potrebné zohľadniť pri stanovení výšky NFP (dotácie).

Ak projekt v priebehu svojej implementácie vytvorí čistý príjem, musí byť zohľadnené ustanovenie v čl. 61 a v čl. 65 ods. 8 Nariadenia (EU) č. 1303/2013 a ustanovenie v čl. 15ff Nariadenia (EU) č. 480/2014.

Ak projekt v priebehu svojej implementácie vytvorí čistý príjem, ktorý nebol zohľadnený pri výpočtu dotácie, musí byť odpočítaný od oprávnených výdavkov najneskôr pri záverečnej žiadosti o platbu predloženej prijímateľom. Pokiaľ pre spolufinancovaní nie sú oprávnené všetky investičné výdavky, čisté príjmy sa alokujú na pomernom základe na oprávnenú a neoprávnenú časť investičných výdavkov.

Toto pravidlo sa nevzťahuje na technickú pomoc, projekty spadajúce pod režim štátnej pomoci/veřejné podpory, projekty spadajúce pod čl. 61 všeobecného nariadení, alebo projekty s celkovými oprávnenými výdavkami pod 50 000 EUR.

Príjmy sú sledované na úrovni jednotlivých partnerov projektu.

Pre aktivity a časti aktivít, ktoré zakladajú štátnu pomoc/veřejnou podporu, je potrebné zohľadniť príjmy v súlade s pravidlami štátnej pomoci/veřejné podpory.

Za príjem sa nepovažuje a od oprávnených výdavkov na operácie sa neodpočítavajú platby, ktoré prijímateľ získa zo zmluvných pokút v dôsledku porušenia zmluvy medzi prijímateľom a treťou osobou či osobami, alebo ktoré vznikajú v dôsledku toho, že tretia osoba vybraná podľa pravidiel pre verejné obstarávanie/zadávanie veřejných zakázek svoju ponuku stiahne (peňažná istota). Rovnako sú z príjmov vylúčené akékoľvek transfery a dotácie od štátu, regionálnych rozpočtov či príspevky z verejného poistenia.

Zohľadňované sú čisté príjmy projektu, ako aj ďalšie peňažné príjmy[[7]](#footnote-7), vrátane úspor prevádzkových nákladov dosiahnutých vďaka realizácii projektu, ktoré nie sú kompenzované rovnocenným znížením NFP (dotácie).

V zásade sa všetky príjmy musia odpočítať od celkových oprávnených výdavkov projektu. Odhadované príjmy sa od celkových oprávnených výdavkov odpočítajú už v žiadosti o NFP. Skutočne vzniknuté príjmy sa musia odpočítať priamo od oprávnených výdavkov v rámci zoznamu deklarovaných výdavkov. V prípade, že sú niektoré investičné výdavky neoprávnené, pridelí sa čistý príjem v pomernej výške na oprávnené a neoprávnené časti investičných výdavkov.

Pri projektoch, ktoré príjmy vytvárajú aj po svojom ukončení, sa výpočet budúcich výdavkov a príjmov   
v danom období uskutoční pomocou výpočtu finančnej medzery.

Metoda výpočtu pre projekty generujúce čisté príjmy je upravená v čl. 61 a čl. 65 Nariadenia EU   
č. 1303/2013 a v čl. 15 a ďalších (oddiel III) Nariadenia EÚ č. 480/2014.

## Definícia čistého príjmu:

Čistý príjem predstavuje prítok peňažných prostriedkov priamo od užívateľa tovaru alebo služby, ktoré sú poskytované v rámci projektu. Myslia sa tým poplatky hradené priamo užívateľovi za využívanie infraštruktúry, predaj alebo prenájom pozemkov či budov, stavieb alebo platby za služby (napr. vstupné do múzea, poplatky za školenia, jízdenky, a pod.).

Čistý príjem je definovaný ako rozdiel medzi príjmami a prevádzkovými nákladmi:

|  |  |  |  |  |
| --- | --- | --- | --- | --- |
| čistý príjem | **=** | prísun peňažných prostriedkov priamo od užívateľa tovaru alebo služieb, ktoré sú poskytované v rámci projektu | **-** | Všetky prevádzkové výdavky a reprodukčné výdavky zariadení s krátkou životnosťou vzniknuté počas príslušného obdobia |

Príjmy, ktoré neprekračujú prevádzkové výdavky, resp. sa im rovnajú, sa nezohľadňujú.

Pokiaľ niektoré investičné výdavky nie sú oprávnené, pridelí sa čistý príjem v pomernej výške na oprávnené a neoprávnené investičné výdavky.

Príjmy, ktoré v projekte vzniknú počas doby jeho realizácie, sú zohľadnené nasledujúcim spôsobom:

## Projekty vytvárajúce čistý príjem iba počas realizácie projektu

Prijímatelia majú povinnosť dokumentovať všetky príjmy podľa zadania pre účely kontroly. Oprávnená suma je krátená o čisté príjmy.

Príjmy podliehajú povinnosti vykazovania a je potrebné ich uvádzať ako v správach o realizácii projektu, tak aj vo vyúčtovaní. Z dôvodu zabezpečenia ich dohľadania je potrebné príjmy zodpovedajúcim spôsobom dokumentovať (účtovníctvo a pod.).

### Celkové oprávnené výdavky projektu do 50.000 EUR

Pri projektoch, ktorých celkové oprávnené výdavky neprekročia sumu 50.000 EUR (vrátane), sú sledované iba príjmy, ktoré vzniknú v priebehu realizácie projektu.

Príjmy môžu byť použité ako zdroj vlastných prostriedkov na spolufinancovanie prijímateľom (projektovým partnerom). Predpokladom je doloženie podrobnej reálnej kalkulácie odhadovaných príjmov pri podaní projektovej žiadosti.

Pokiaľ skutočné príjmy prekračujú výšku vlastného podielu spolufinancovania prijímateľa, znižuje sa celkový príspevok o sumu, o ktorú príjmy výšku vlastného spolufinancovania prekračujú.

### Celkové oprávnené výdavky projektu nad 50.000 EUR

Čisté príjmy vytvárané v priebehu realizácie projektu sa pri projektoch, u ktorých celkové oprávnené výdavky presahujú 50.000 EUR, odpočítajú od oprávnených výdavkov a zohľadnia sa v rámci priebežnej/záverečnej žiadosti o platbu. Pokiaľ nie sú oprávnené všetky výdavky projektu, rozdelia sa čisté príjmy v pomere výšky na oprávnené a neoprávnené.

## Projekty vytvárajúce čistý príjem po ukončení realizácie projektu

### Projekty s celkovými oprávnenými výdavkami do 1 mil. EUR

Pri projektoch s celkovými oprávnenými výdavkami pod 1 mil. EUR (vrátane) sa príjmy monitorujú a zohľadňujú iba počas realizácie projektu.

Prípadné príjmy vytvárané po skončení realizácie projektu sa pri kalkulácii čistého príjmu u týchto projektov nezohľadňujú.

### Projekty s celkovými oprávnenými výdavkami nad 1 mil. EUR

Kalkulácia príjmov závisí na tom, či je možné dopredu vykonať objektívny odhad príjmov. Objektívny odhad sa dá vykonať v kontexte so stabilnou cenovou politikou a dopytom. V prípade produktov, ktoré sú na trhu nové alebo v prípade inovatívnych služieb to však často nie je možné.

1. **príjmy možno objektívne určiť v projektovej žiadosti**

Príjmy nemôžu presiahnuť celkovú výšku oprávnených výdavkov projektu (po znížení aktuálnej výšky čistých príjmov investície počas referenčného obdobia).

Výpočet budúcej výšky výdavkov a aktuálnych príjmov sa vykonáva finančnou analýzou, prípadne metódou tzv. finančnej medzery. Metóda výpočtu tzv. finančnej medzery, ktorá ukazuje, ako veľká je časť nákladov projektu, ktoré nebudú pokryté čistými príjmami vygenerovanými projektom, je podrobnejšie popísaná v prílohe č. 2 tohto dokumentu.

* Obdobím rozhodujúcim pre posúdenie, či projekt vytvára čisté príjmy, je doba udržateľnosti projektu.
* Obdobím, za ktoré sa zohľadňujú čisté príjmy, je doba realizácie projektu a doba udržateľnosti projektu.
* Skutočne vzniknuté príjmy sa monitorujú v období od podania žiadosti o NFP, po dobu realizácie projektu a po dobu udržateľnosti projektu.

1. **príjmy nie je možné objektívne určiť v projektovej žiadosti**

Pokiaľ nie je možné v dobe prípravy projektovej žiadosti z dôvodu chýbajúci údajov, prípadne nedostatku doterajších skúseností, objektívne určiť čisté príjmy dopredu, odpočítajú sa čisté príjmy, vzniknuté v priebehu realizácie projektu od oprávnených výdavkov a zohľadnia sa v rámci záverečnej žiadosti o platbu.

Prípadné príjmy je potrebné dokumentovať a zohľadňovať po dobu troch rokov od ukončenia projektu (najdlhšie však do doby ukončenia programu).

* Obdobím rozhodujúcim pre posúdenie, či projekt vytvára čisté príjmy, je doba do troch rokov po ukončení realizácie projektu.
* Obdobím, za ktoré sa zohľadňujú čisté príjmy, je doba realizácie projektu a doba do troch rokov po ukončení realizácie, resp. do predloženia dokladov pre uzatvorenie programu.
* Skutočne vzniknuté príjmy sa monitorujú po dobu realizácie projektu a po dobu do troch rokov po ukončení realizácie, resp. do predloženia dokladov pre uzatvorenie programu.

## Zohľadnenie ďalších príjmov

Ďalšie príjmy sú príjmy vytvorené projektom nepriamo, t. j. takéto príjmy nevzniknú predajom tovaru a služieb, prenájmom budov, priestorov a pod. Sú to príjmy, ktoré nespadajú pod aplikáciu príjmu podľa čl. 61, ani čl. 65 ods. 8. Ide napríklad o príjmy z predaja materiálu vzniknutého rekonštrukciou.

* Ďalšie príjmy sa nezohľadňujú, pokiaľ neprekročia sumu vlastného spolufinancovania.
* Ďalšie príjmy, ktoré prekročia sumu vlastného spolufinancovania, sa odpočítajú od oprávnených výdavkov priamo pri predložení zoznamu deklarovaných výdavkov za obdobie, počas ktorého čisté príjmy vznikli.
* Obdobím, počas ktorého sa monitorujú a zohľadňujú ďalšie príjmy, je doba realizácie projektu.

**ZOZNAM PRÍLOH**

1. Základný právny rámec
2. Tabuľka pre výpočet finančnej medzery
3. Limity personálnych výdavkov

1. V tomto prípade sa nemusí jednať o zamestnancov pracujúcich na projekte, ale o bežných zamestnancov danej organizácie. V kópii zmluvy môžu byť zmazané osobné údaje daných osôb. [↑](#footnote-ref-1)
2. Výplatné pásky za predchádzajúce obdobie troch rokov možno nahradiť ročným prehľadom o vyplatených mzdách a pod. [↑](#footnote-ref-2)
3. V zmysle zákona o dani z príjmov. [↑](#footnote-ref-3)
4. Aplikuje sa vždy nižšia hodnota z daných možností. [↑](#footnote-ref-4)
5. Odpisovaný majetok je v plnej výške uhradený. [↑](#footnote-ref-5)
6. Čl. 67, odsek 1, písm. a) všeobecného nariadenia. [↑](#footnote-ref-6)
7. Napr. príjmy z odstráneného materiálu, ktorý vznikol pri rekonštrukcii. [↑](#footnote-ref-7)