**HORIZONTÁLNE PRINCÍPY**

Projekty predkladané v rámci Interreg V-A Slovenská republika – Česká republika uplatňujú a dodržiavajú nasledovné horizontálne princípy:

**HP Udržateľný rozvoj (ďalej aj „HP UR“)**

Základom udržateľného rozvoja sú tri piliere, a to environmentálny, ekonomický a sociálny. Hlavným cieľom horizontálneho princípu udržateľný rozvoj je zabezpečenie environmentálnej, sociálnej   
a ekonomickej udržateľnosti sociálneho a ekonomického rastu s osobitným dôrazom na ochranu   
a zlepšenie životného prostredia pri zohľadnení zásady „znečisťovateľ platí“[[1]](#footnote-1), kde sa využívajú nástroje: integrovaná prevencia a kontrola znečisťovania a posudzovanie vplyvov na životné prostredie (EIA), ktoré budú uplatňované v rámci poskytovania príspevku z EŠIF v podmienkach programu.

Základná podmienka poskytnutia príspevku z hľadiska súladu s HP UR je priradenie oprávnených projektových aktivít k 11 cieľom HP UR. Žiadateľ deklaruje súlad projektu s cieľmi HP UR prostredníctvom výberu oprávnených aktivít vo formulári žiadosti o NFP. Zároveň žiadateľ v rámci formuláru žiadosti o NFP v čestnom vyhlásení potvrdzuje súlad s horizontálnymi princípmi. V prípade, ak aktivity projektu nie sú v súlade s oprávnenými aktivitami v rámci výzvy, projekt nespĺňa podmienku poskytnutia príspevku z hľadiska súladu s HP UR.

**Ciele HP UR:**

Posilnenie environmentálneho aspektu rozvoja

1. podpora prechodu na nízkouhlíkové hospodárstvo vo všetkých sektoroch
2. podpora prispôsobovania sa zmenám klímy, predchádzanie a riadenie rizika
3. ochrana životného prostredia a podpora efektívneho využívania zdrojov
4. podpora udržateľnej dopravy a odstraňovanie prekážok v kľúčových sieťových infraštruktúrach

Posilnenie ekonomického aspektu rozvoja

1. posilnenie výskumu, technologického rozvoja a inovácií
2. zlepšenie prístupu k informáciám a komunikačným technológiám a zlepšenie ich využívania a kvality
3. zvýšenie konkurencieschopnosti malých a stredných podnikov
4. investovanie do vzdelávania, zručností a celoživotného vzdelávania
5. posilnenie inštitucionálnych kapacít a efektivity verejnej správy

Posilnenie sociálneho aspektu rozvoja

1. podpora zamestnanosti a mobility pracovnej sily
2. podpora sociálneho začlenenia a boj proti chudobe

Zároveň žiadateľ v rámci formuláru žiadosti o NFP v tabuľke „Aktivity partnerov v projekte a očakávané merateľné ukazovatele“ vyberie relevantné projektové ukazovatele, ktoré majú byť realizáciou navrhovaných aktivít dosiahnuté a ktorými sa majú dosiahnuť ciele projektu; projekt sa tým zaraďuje do skupiny s významným príspevkom k HP UR. Výber ukazovateľa HP UR nie je podmienkou pre uznanie príspevku projektu k HP UR.

Ďalším nástrojom podporujúcim ochranu životného prostredia v rámci programu je uplatňovanie pravidiel zeleného verejného obstarávania v súlade s postupmi definovanými v *Národnom akčnom pláne pre zelené verejné obstarávanie v SR[[2]](#footnote-2).* **Ak je žiadateľom ústredný orgán štátnej správy, VÚC alebo mesto / obec (uvedenie tejto informácie je pre nich povinné), vo fáze implementácie projektu pri predkladaní verejného obstarávania národným kontrolórom uvedie formou čestného prehlásenia to, či bolo uplatnené zelené VO a ak áno, ako a v akej oblasti** (tovary, služby, práce – napr. znížená spotreba energie, znížená spotreba vody, znížená spotreba surovín /neudržateľných zdrojov/, znížené množstvo nebezpečných látok pre životné prostredie, znížená tvorba znečisťujúcich látok, vyššie využitie OZE, environmentálne nakladanie s odpadmi, využitie recyklovaných / recyklovateľných materiálov, znížený vplyv na biodiverzitu, atď.). Pre ostatných žiadateľov je uvedenie tejto informácie dobrovoľné.

**HP Nediskriminácia (ďalej aj „HP ND“)**

Podpora základných práv, nediskriminácie a rovnosti príležitostí je jedným zo základných princípov uplatňovaných v EÚ a súvisí so zabezpečením sociálnej udržateľnosti. Hlavným cieľom HP Nediskriminácia je pre programy EŠIF iné než ESF zabezpečiť rovnosť príležitostí v prístupe a využívaní infraštruktúry a služieb. Prístupnosť má byť zabezpečená v súlade s Dohovorom OSN o právach osôb so zdravotným postihnutím ako aj v súlade s národnými predpismi[[3]](#footnote-3).

Popis aktivít zameraných na zavádzanie dočasných vyrovnávacích opatrení, dodržiavanie princípov nediskriminácie a podpory univerzálnej prístupnosti žiadateľ povinne uvedenie vo formulári žiadosti o NFP.

**HP Rovnosť mužov a žien (ďalej aj „HP RMŽ“)**

Rovnosť mužov a žien, resp. rodová rovnosť predstavuje spravodlivé zaobchádzanie so ženami a mužmi, čo môže znamenať rovnaké zaobchádzanie, ako aj zaobchádzanie, ktoré je rozdielne, ale je ekvivalentné z hľadiska práv, výhod, povinností a možností. Znamená tiež rovnakú viditeľnosť, rovnaké postavenie a rovnakú účasť oboch pohlaví vo všetkých sférach verejného a súkromného života s cieľom plnohodnotného spoločenského uplatnenia žien a mužov. Hlavným cieľom pre horizontálny princíp podpora rovnosti mužov a žien je pre programy EŠIF iné než ESF zníženie horizontálnej a vertikálnej rodovej segregácie v odvetviach hospodárstva.

Popis aktivít zameraných na dodržiavanie princípu rovnosti mužov a žien žiadateľ povinne uvedie vo formulári žiadosti o NFP.

**Povinnosti žiadateľa pri uplatňovaní a dodržiavaní HP RMŽ a ND**

Žiadateľ je povinný zabezpečiť, aby nedošlo k porušeniu HP RMŽ a ND. Je potrebné upozorniť osobitne na to, aby:

1. Pri aktivitách projektu a jeho manažmente nedochádzalo k podporeniu, resp. ignorácii horizontálnej alebo vertikálnej rodovej segregácie.
2. Pri vzdelávacích aktivitách boli zabezpečené také podmienky, ktoré nebudú znevýhodňovať žiadnu z cieľových, znevýhodnených skupín obyvateľstva a obsah vzdelávania neobsahoval žiadne informácie, ktoré by akýmkoľvek spôsobom podporovali diskrimináciu, nerovnosť mužov a žien.
3. Pri výstavbe resp. rekonštrukcii budov resp. infraštruktúry je potrebné zabezpečiť prístupnosť predmetných výstupov projektu pre osoby so zdravotným postihnutím, so zameraním na zabezpečenie bezbariérového prístupu.

Žiadateľ deklaruje súlad projektu s cieľmi HP RMŽ a ND prostredníctvom výberu oprávnených typov aktivít vo formulári žiadosti o NFP, v rámci ktorého sa automaticky vygeneruje text v znení „Projekt je v súlade s princípmi rovnosti mužov a žien a nediskriminácia“. Subjekt vykonávajúci úlohy kontroly overí splnenie tejto podmienky poskytnutia príspevku prostredníctvom overenia znenia textu vo vzťahu k HP RMŽ a ND vo formulári žiadosti o NFP. Žiadateľ rovnako v rámci formulára žiadosti o NFP v čestnom vyhlásení potvrdzuje súlad s horizontálnymi princípmi.

|  |  |
| --- | --- |
|  | V rámci programu je gestorom HP UR Úrad vlády SR a HP RMŽ a ND Ministerstvo práce, sociálnych vecí a rodiny SR.  Základným dokumentom HP UR je Systém implementácie HP UR. Bližšie informácie týkajúce sa HP UR je možné získať na webovom sídle [www.hpisahptur.gov.sk](http://www.hpisahptur.gov.sk) / menu: HP UR 2014-2020.  Základným dokumentom HP RMŽ a ND je Systém implementácie HP RMŽ a ND. Bližšie informácie týkajúce sa HP RMŽ a ND je možné získať na webovom sídle [www.gender.gov.sk](http://www.gender.gov.sk). V prípade potreby je žiadateľ oprávnený konzultovať otázky týkajúce sa HP RMŽ a ND spôsobom určeným pre komunikáciu s poskytovateľom, ktorý je uvedený vo výzve. V prípade špecifických otázok bude žiadateľovi poskytnutý kontakt na zamestnanca gestora HP, ktorý mu poskytne požadované informácie. |

**Proces** **monitorovania plnenia horizontálnych princípov** bude na projektovej úrovni sledovaný prostredníctvom monitorovacích správ, ktorých súčasťou bude samostatný výstup obsahujúci informácie o horizontálnych princípoch (t. j. popis vykonaných aktivít, ich výsledky a vyhodnotenie ich príspevku k dosahovaniu stanovených cieľov horizontálnych princípov), ako aj kontrolou na mieste realizácie projektov a následne hodnotením príspevku k cieľom horizontálnych princípov.

1. “znečisťovateľ platí” – vo všeobecnosti sa pod touto zásadou rozumie pravidlo, že ten, kto svojou činnosťou prípadne nekonaním mohol spôsobiť alebo spôsobil znečisťovanie, alebo poškodzovanie životného prostredia, by mal znášať aj náklady na prevenčné a nápravné opatrenia predchádzajúce, alebo zabraňujúce znečisťovaniu, alebo poškodzovaniu. [↑](#footnote-ref-1)
2. Relevantné pre prijímateľov zo SR. [↑](#footnote-ref-2)
3. V SR v súlade s Partnerskou dohodou, Vyhláškou 532/2002 Ministerstva Životného prostredia, Výnosom Ministerstva Financií 55/2014, Stavebným zákonom 50/1976Zb. / V ČR v súlade s Partnerskou dohodou, Vyhláškou 398/2009 Sb. Ministerstva pro místní rozvoj ČR, zákonom č. 283/2006 Sb. (stavební zákon). [↑](#footnote-ref-3)